FI Euroopan unionin virallinen lehti C 134/49

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 134/11

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) 510/2006

”WATERFORD BLAA”/”BLAA”

EY- N:o: IE-PGI-0005-0980-05.03.2012

SMM ( X ) SAN ( )

1. Nimi

”Waterford Blaa”/”Blaa”

2. Jäsenvaltio tai kolmas maa

Irlanti

3. Maataloustuotteen tai elintarvikkeen kuvaus

3.1 Tuotelaji

Luokka 2.4. Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Waterford Blaa/Blaa on pehmeä täyteläinen valkoinen sämpylä, joka on selkeästi tunnistettavissa tuotteen päällä olevan valkoisen jauhokuorrutuksen ansiosta.

Sämpylä on ominaisuuksiltaan seuraavanlainen:

Muoto Waterford Blaa/Blaa voi olla pyöreä tai neliönmallinen. Sämpylät voivat olla rapeita tai pehmeitä, ja ne muotoillaan pyöreiksi ja viedään uuniin pyöreinä, mutta kypsymisen aikana ne kohotessaan tarttuvat toisiinsa, ja kun ne irrotetaan toisistaan, ne ovat neliönmuotoisia mutta niiden kupumainen yläosa saa ne näyttämään pyöreiltä.

Koko Waterford Blaa/Blaa on 3–4,5 cm korkea ja sen halkaisija on 8–12 cm ja paino 40–65 g.

Tarjontamuoto Waterford Blaa/Blaa -sämpylöillä on kaksi eri tarjontamuotoa: Rapea Neliönmuotoinen tai pyöreä rustiikkinen sämpylä, joka on yläosastaan kupumainen ja pinnaltaan rapea ja jonka päälle on siroteltu jauhoa. Ensihaukkauksella rapea, sen jälkeen kimmoisa, miedosti maltaanmakuinen; miellyttävä karvas jälkimaku hyvin paistetusta tummasta kuoresta. Pehmeä Pehmeä, selkeästi neliönmuotoinen, soikea ja tai pyöreä sämpylä, joka on väriltään vaalea ja jonka päälle on siroteltu runsaasti jauhoa. Miedosti makea maltainen maku, koostumukseltaan kevyt mutta tiivis ja suussasulava.

3.3 Raaka-aineet (ainoastaan jalostetut tuotteet)

— säilöntäaineeton vahva leipomojauho

— pöytäsuola

— puristehiiva

— taikinan parannusaine

— vesi

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

— Vaihe 1 Sekoitus

— Vaihe 2 Kohotus

— Vaihe 3 Kaulinta

— Vaihe 4 Jakaminen ja kohotus (myös jauhon lisäys)

— Vaihe 5 Tasoitus ja pyörittely (myös jauhon lisäys)

— Vaihe 6 Kohotus (myös jauhon lisäys)

— Vaihe 7 Paistaminen

— Vaihe 8 Arviointi

— Vaihe 9 Jäähdytys

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityissäännöt

—

4. Maantieteellisen alueen tarkka rajaus

Maantieteellinen alue rajoittuu alueeseen, johon kuuluvat Waterfordin kreivikunta kokonaisuudessaan ja se eteläisen Kilkennyn kreivikunnan osa, joka sijaitsee suoraan Waterfordin kreivikunnan naapurina ja koostuu Ullidin ja Dunkittin vaalipiireistä ja muodostaa osan eteläisestä Piltwonin vaalipiiristä. Blackwater-joki virtaa alueen halki, ja alueeseen kuuluvat Danganin, Narabawnin, Moolumin, Newtownin, Skeardin, Greenvillen ja Ullidin kaupunkialueet.

5. Yhteys maantieteelliseen alueeseen

5.1 Maantieteellisen alueen erityisyys

Waterford Blaan leivontaperinne ulottuu ajalle, jolloin maahan saapui ranskalaisia hugenotteja. Waterford oli tuohon aikaan ja läpi koko keskiajan vilkas kauppakaupunki. Waterfordia ympäröivältä alueelta peräisin olevia nahkoja, vehnää, jauhoja, voita ja muita maataloustuotteita laivattiin Englantiin ja sieltä edelleen Manner-Eurooppaan, lähinnä Espanjaan, Ranskaan ja Italiaan.

Sisällissota tuhosi asiakirjoja, mutta suullisen perinteen mukaan suuri joukko ranskalaisia protestantteja pakeni vuonna 1685 maihin, jotka tarjosivat heille turvapaikan, muun muassa Englantiin ja Irlantiin. Waterfordista tuli yksi ranskalaisten pakolaisten suosikkikohteista, sillä sen sijainti oli suotuisa. Se oli sopivalla etäisyydellä Ranskan rannikolta siltä varalta, että olosuhteet muuttuisivat ja paluu Ranskaan olisi mahdollinen. Kaupungissa oli myös kauppasatama, joka mahdollisti yritteliäimpien hugenottien liiketoiminnan.

Aikakauden suullisen perinteen mukaan hugenotit toivat 1600-lopussa maahan leipätuotteen, joka oli leivottu ylijäämätaikinasta. Waterfordin leipurit uskovat, että hugenottien aikaan tuotetta kutsuttiin nimellä ”blaad” tai ”blanc”, ja kun sen suosio kasvoi, hugenottileipurit alkoivat valmistaa taikinaa varta vasten kyseisen tuotteen leivontaan. Nimitys ”blaad” tai ”blanc” muuntui ajan mittaan nimitykseksi ”blaa”, joka on säilynyt nykypäivään asti.

Tuotteen suosio kasvoi 1800-luvun alussa lähinnä köyhien keskuudessa, kun Christian Brothers -yhteisön perustaja Edmund Ignatius Rice (1762–1844) alkoi leipoa Waterford Blaa/Blaa -sämpylöitä omassa leipomossaan Mount Sionissa Waterfordin kaupungissa vuonna 1802. Sämpylät olivat yksinkertaisten perusraaka-aineidensa ansiosta edullisia ja saavuttivat paikallisen väestön suosion.

Tuotteen valmistamiseen tarvittavat erityistaidot ovat periytyneet hugenoteilta nykypäivään asti. Taikina vaatii paljon työstämistä, siihen lisätään käsin jauhoja vähintään kolme kertaa eri tuotantovaiheiden aikana, ja ennen paistamista lopputuote tasoitetaan käsin. Näin taataan, ettei tuotetta voida valmistaa kokonaan koneellisesti ja että tuotteen koostumus ja maku säilyy johdonmukaisena.

5.2 Tuotteen erityisyys

Päinvastoin kuin muut tämän luokan tuotteet Waterford Blaa/Blaa ei sisällä säilöntä- tai lisäaineita, ja sen valmistukseen käytetään yksinomaan säilöntäaineetonta vahvaa leipomojauhoa, pöytäsuolaa, puristehiivaa, taikinan parannusainetta ja vettä.

Jauhon lisäys antaa tuotteelle valkoisen loppusilauksen, jonka ansiosta tuote saa Waterford Blaalle/Blaalle ominaisen rustiikkisen halkeilevan pintansa. Koska sämpylöitä ei kypsennetä höyryssä, niiden päälle runsaalla kädellä siroteltava jauho suojaa niitä uunin kuumuudelta ja parantaa samalla niiden ulkonäköä. Jauhoa käytetään paljon kaikissa tuotteen tuotantovaiheissa, kuten kaulinnassa, kohotuksessa jne., ja myös tuotteen pohja voi olla jauhoinen.

Waterford Blaa/Blaa -sämpylöille on ominaista, etteivät ne ole muodoltaan ja kooltaan yhdenmukaisia.

Tuotteen valmistukseen käytettävä taikina on tiiviimpää eikä sisällä yhtä paljon vettä kuin muiden tuotteiden valmistukseen käytettävät taikinat. Waterford Blaa/Blaa -sämpylöitä paistetaan pidempään, jolloin selkeästi maltaanmakuisesta kuoresta tulee vahvempi. Tasoittamalla sämpylät käsin valmistajat varmistavat, että niiden muoto on epäsäännöllinen ja tuotteelle ominainen.

Waterford Blaa/Blaa on suosittu aamiaistuote. Se leivotaan yleensä yöllä ja myydään leipätuotteena, joka syödään tavallisesti voin kanssa tai lounasvälipalana, jolloin sen täytteinä voidaan käyttää esimerkiksi paistettuja perunoita, dulse-merilevää, irlantilaista sisäfilettä ja maustekastiketta. Yleisen uskomuksen mukaan Waterford Blaa/Blaa on kuitenkin parasta, kun se halkaistaan käsin ja syödään tuoreena suoraan leipomosta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Waterford Blaa/Blaa -tuotteen ja alueen välistä yhteyttä osoittavat tuotteen maine, jäljempänä kuvailtu perinteinen tuotantotapa ja 5.2 kohdassa kuvaillut tuotteen erityisominaisuudet.

Waterford Blaa/Blaa -tuotteen maine perustuu sen varhaisiin historiallisiin juuriin. Tuotteen valmistus alkoi ranskalaisten hugenottien saapuessa alueelle 1600-luvulla. Hugenotit opettivat paikallisväestön leipomaan Waterford Blaa/Blaa -sämpylöitä.

Eräs osoitus tuotteen maineesta on sen esiintyminen eri julkaisuissa, joista voidaan mainita Eddie Wymberryn julkaisu ”Well!: Recollections of Waterford in the 1940s and 1950s”.

Tuotteen maine on säilynyt yli sukupolvien. Eräs Waterford Blaa -sämpylöitä kuljettanut jakeluauto pääsi keväällä 1962 paikallisuutisiin, kun auton viallinen käsijarru petti, jolloin se lähti rullaamaan alamäkeen ja sen kuljettaja jäi puristuksiin auton ja seinän väliin.

Tuote tunnetaan muun muassa Waterfordin kristallitehtaan työläisten tuhtina eväänä. Munster Express -sanomalehdessä ilmestyi 30. tammikuuta 2004 artikkeli, jossa todetaan olevan yleisesti tunnettua, että monet monimutkaiset kristalliluomukset on valmistettu vasta voideltujen blaa-sämpylöiden täyttämin vatsoin.

Waterford Blaa/Blaa palkittiin vuonna 2008 Taste Festivals Ireland/Euro-toques Food Awardsin palkinnolla perinteisen alueellisen tuotteen säilyttämisestä, sillä Waterford Blaa/Blaa on yksi Irlannin tunnettuja alueellisia elintarvikkeita, jonka perinteet ulottuvat 1600-luvulle. Waterford Blaa/Blaa on niin monipuolinen tuote ja niin olennainen osa Waterfordin jokapäiväistä elämää, että sen perinteinen resepti on säilynyt monien sukupolvien ajan.

Tuotteella on sama nimi kuin sen tuotantoalueella, ja tuotetta käytetään usein Waterfordin symbolina. Paikallisen radioaseman WLR FM:n aamulähetys on nimeltään ”The Big Blaa Breakfast Show”. Tuotteen nimeä käytetään usein myös paikallisissa tapahtumissa. Näistä esimerkkinä on ”Fleadh Blaa Hooley”, perinnemusiikin tapahtuma, jolla kerättiin varoja Dungarvanissa vuonna 2012 järjestettyyn Waterfordin ruokafestivaaliin ja Fleadh Cheoil na Mumhan -tapahtumaan (Munster Fleadh).

Waterford Blaa/Blaa tunnistetaan halkeilevasta ja jauhoisesta pinnastaan, epäsäännöllisestä muodostaan, kimmoisasta koostumuksestaan ja maltaisesta maustaan. Nämä ominaisuudet ovat seurausta leipureiden noudattamista, hugenottien perinteisiin valmistustekniikoihin perustuvista menetelmistä (työstäminen, jauhotus, käsin tehtävä tasoitus ja paistaminen) ja yksinkertaisesta perinteisestä reseptistä.

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

http://www.agriculture.gov.ie/gi/pdopgitsg-protectedfoodnames/products/

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.